વેપારીઓ અને ગ્રાહકો વચ્ચે ભાવ બાબતની રકઝક ચાલી રહી છે. માસુમ બાળકોની હઠ આગળ મા-બાપ મજબૂર દેખાઈ રહ્યા છે. વસ્તી અને વાહનો વધ્યા છે તેની સામે જગ્યા એની એ જ છે એટલે મેળામાં ફરવાની થોડીક તકલીફ જણાઈ રહી છે. મોટા થઈ ગયેલા ગઈકાલના નાનકાઓ મેળામાં માણવાથી દૂર થઈ ગયા છે હવે તેઓ પોતાને મેળામાં ફરવાને લાયક સમજતા નથી ફરે છે એ કહે છે કે આ છોકરાઓને મેળામાં લઈને આવ્યા છીએ. જેમ જેમ બપોર ચડે છે તેમ તેમ મેળો તેની પરાકાષ્ટાએ પહોંચતો જોવા મળી રહ્યો છે. નવયુવાનો-યુવતીઓ અનેરા રોમાંચ સાથે રંગબેરંગી પોશાકોમાં સજજ કંઈક પોતાની મસ્તીમાં મેળો ઘમરોળી રહ્યા છે. ખાણી-પીણી ની જયાફતો ઊડી રહી છે. બ્રહમાણી માતાજી મંદિર સંકૂલમાં ગોઠવાયેલી ચકડોળોમાં ઘૂમતા બાળકોને જોઈ વડીલો ભૂતકાળ વાગોળી રહ્યા છે. ગરમી બેસૂમાર છે પણ મેળાનો આનંદ આગળ એની અસર લોકોને વરતાતી દેખાતી નથી.